กลุ่มตัวแทนเครือข่ายชุมชนริมคลองลาดพร้าว เข้ายื่นหนังสือขอบคุณรัฐบาลและนายกรัฐมนตรี สนับสนุนการพัฒนาที่อยู่อาศัยชุมชนริมคลองลาดพร้าว
นางสาวสิริวรรณ กลิ่นหอม ประธานชุมชนหลังกรมวิทยาศาสตร์ เขตจตุจักร พร้อมด้วยนางพรสุดา ศรีอุบล เลขาธิการเครือข่ายพัฒนาชุมชนและสิ่งแวดล้อม นำตัวแทนกลุ่มชาวชุมชนริมคลองลาดพร้าว 50 ชุมชนในเขตต่างๆ เดินทางเข้ายื่นหนังสือขอบคุณ พลเอกประยุทธ์ จันทร์โอชา นายกรัฐมนตรี และรัฐบาล ที่สนับสนุนการพัฒนาที่อยู่อาศัย ตามโครงการจัดระเบียบชุมชนริมคลองลาดพร้าว ซึ่งนอกจากชาวบ้านจะได้ที่อยู่อาศัย และมีคุณภาพชีวิตที่ดีขึ้นแล้ว ยังเป็นการสร้างเขื่อนคอนกรีต เพื่อป้องกันน้ำท่วมในพื้นที่กรุงเทพฯในคลองลาดพร้าว และยังช่วยทำให้น้ำในคลองไหลสะดวกอีกด้วย โดยล่าสุด ได้มีการก่อสร้างบ้านริมคลองลาดพร้าวไปแล้ว 31 ชุมชนในพื้นที่ 8 เขต แต่ยังพบว่า มีกลุ่มชาวบ้านส่วนหนึ่งไม่ยอมเข้าร่วมโครงการฯ ส่งผลทำให้โครงการเกิดความล่าช้า ดังนั้น จึงขอให้นายกรัฐมนตรี ช่วยผลักดันและเดินหน้าโครงการดังกล่าวต่อ เพื่อประโยชน์ของชาวชุมชนริมคลองลาดพร้าว



     ทั้งนี้ ก่อนที่ชาวชุมชนริมคลองลาดพร้าวจะยื่นหนังสือขอบคุณนายกรัฐมนตรี ที่ศูนย์รับเรื่องราวร้องทุกข์ สำนักนายกรัฐมนตรี สำนักงาน คณะกรรมการข้าราชการพลเรือน (ก.พ.) ได้เคลื่อนขบวนตัวแทนชาวบ้านมากล่าวขอบคุณนายกรัฐมนตรี ที่บริเวณหน้าทำเนียบรัฐบาล บริเวณสะพานชมัยมรุเชษฐ์ด้วย